**Ujvári János diplomadíj-pályázat felhívás**

**a 2025/26 tanév őszi félévében végzős hallgatók részére**

Az Ujvári János diplomadíj-pályázat célja segíteni a felsőoktatási tanulmányaik végéhez közeledő hallgatókat, hogy diplomadolgozatuk témáját megfelelő szakmai támogatás mellett szellemitulajdon-védelmi szempontból is megvizsgálják, és feltérképezzék az általuk választott téma szellemitulajdon-védelmi vonatkozásait, illetve oltalmazhatósági lehetőségeit.

A pályamű írása közben a hallgatók megismerhetik a szellemitulajdon-védelem elméleti alapjait, és betekintést kaphatnak eszközrendszerének gazdasági és jogi jelentőségébe gyakorlati oldalról is. **A hallgatók a pályázaton való részvétellel olyan tudáshoz jutnak, amit a későbbiekben a munkaerőpiacon kutatóként, mérnökként vagy bármilyen más hivatás keretében is hasznosítani tudnak.**

**A pályázók köre**

A pályázaton azok a **felsőfokú alap- és mesterképzésben részt vevő hallgatók** vehetnek részt, akik a 2025-26. tanév őszi félévének végén fejezik be tanulmányaikat.

**A pályázat tartalma**

A pályázaton a végzős hallgató az általa készített **diplomamunkával/szakdolgozattal** tud nevezni, amelyben a választott téma **szellemitulajdon-védelmi vonatkozásait tárja fel** legalább 10 oldal terjedelemben, **illetve olyan diplomamunkával/szakdolgozattal, amit teljesen a szellemitulajdon-védelem valamely kiválasztott kérdésének szentelnek**. A pályázatok értékelésnél a két megközelítési mód egyforma elbírálás alá esik, a dolgozatok rangsorolásánál egyik megoldás választása sem jelent hátrányt.

A dolgozatnak tükröznie kell, hogy a hallgató **alapfokon átlátja és értelmezi a szellemitulajdon-védelem rendszerét, és ebben el tudja helyezni saját témájának, megoldásának vizsgálatát**. A pályázat megírását az SZTNH szellemitulajdon-védelmi képzéssel és egyéni szakmai konzulens biztosításával támogatja, akinek feladata végigkísérni a hallgatót a dolgozat elkészítésén és segíteni a dolgozat megírását.

A pályázat **versenyeztetésen alapul**, a hallgatók **négy kategóriában** nyújthatnak be munkákat:

* szabadalom/használatiminta-oltalom,
* védjegy és formatervezésiminta-oltalom,
* szerzői jog
* szellemitulajdon-védelem gazdasági szerepe.

**Egy pályázatban csak egy kategória jelölhető meg,** a pályamunka a későbbiekben ebben a kategóriában kerül elbírálásra. Mindazonáltal, ha a diplomamunka, illetve szakdolgozat tárgya olyan alkotómunka eredménye, amely több kategóriát is érint, a pályázatnak a releváns oltalmi formák mindegyikével kapcsolatban tartalmaznia kell az elemző vizsgálatot. Ilyen esetben az értékelés kiterjed az oltalmi formák közötti összefüggések ismeretére is. Az SZTNH – indokolt esetben – jogosult a diplomamunkát a hallgató által megjelölt kategóriától eltérően is besorolni.

**A pályázati díj összege és annak elbírálása**

A pályázatokat az SZTNH által kijelölt szakértőkből álló bizottság értékeli. A négy meghirdetett kategória mindegyikében az első három helyezett kerül díjazásra az alábbiak szerint:

* **első díj 250 000 Ft,**
* **második díj 200 000 Ft,**
* **harmadik díj 150 000 Ft.**

A díj összege adóköteles jövedelem, a 25. év alatti fiatalok kedvezménye (adókedvezmény) nem érvényesíthető.

A SZTNH fenntartja a jogot, hogy a pályaművek tartalma és színvonala alapján változtasson a kategóriák, illetve a kiadott díjak számán.

**A pályázati díj elnyerésének feltételei**

1. Egy **20 órás szellemitulajdon-védelmi távoktatási tanfolyam** elvégzése, kivéve, ha a hallgató korábban az egyetem által igazoltan elvégzett egy minimum 20 órás szellemitulajdon-védelmi képzést.
2. A diplomamunka/szakdolgozat témájához kapcsolódó szellemitulajdon-védelmi vonatkozások feltárása minimum 10 oldal terjedelemben. A dolgozat írása közben a hallgatónak legalább három alkalommal kell egyeztetni a hivatal által számára biztosított szakmai konzulenssel. Az értékelés pontos kritériumairól a hallgató a konzulensétől tud tájékozódni.

**A pályázat menete**

1. A **pályázati szándék jelzése** a központi **ujvaridiplomadij@hipo.gov.hu**pályázati email címen az alábbi adatokkal a regisztrációs határidőig:
* a pályázó adatai: neve, email címe, képző intézményének neve, a kar megjelölésével,
* a diploma/szakdolgozat címe és rövid vázlata,
* annak megjelölése, hogy milyen szellemitulajdon-védelmi kategóriában kíván indulni és milyen szellemitulajdon-védelmi témában vizsgálja meg a dolgozatának tartalmát.
1. A fentiekben részletezett **pályázati feltételek teljesítése**.
2. **A diplomamunkába/szakdolgozatba integrált pályázati dolgozat elkészítése és leadása a megjelölt határidőre.** A diplomamunka/szakdolgozat tartalmát az SZTNH kizárólag abból a szempontból vizsgálja, hogy milyen mélységben sikerült a hallgatónak a lehetséges szellemitulajdon-védelmi vonatkozásokat feltárni.

**Az anyagokat elektronikus úton, PDF formátumban kérjük leadni a központi pályázati email címre.** Minden, a pályázatot érintő kérdésben a központi pályázati email címen kérhető bővebb felvilágosítás.

A pályázatok értékelését az SZTNH munkatársaiból felállított, független szakértői bizottság végzi. Az értékelés eredményéről minden hallgató értesítést kap.

**Határidők**

A pályázati szándék regisztrálásának határideje: **2025. december 1.**

A diplomadíj-pályázat elkészítésének határideje: **2026. március 20.**

A 2025-26 tanév tavaszi félévben végzős hallgatók pályázatainak értékelése a tanév őszi félévében végzős hallgatók számára kiírt pályázatokkal együtt történik. **Minden hallgató 2026. szeptember 30-ig tájékoztatást kap pályázata eredményéről.**

**A díjak átadása**

A díjak átadására az SZTNH székházában kerül sor ünnepélyes keretek között. A pályázati díjak átutalása a nyertes pályázóknak a díjátadóval egy időben történik. A díjátadó ünnepségre minden pályázó hallgató meghívást kap.

Budapest, 2025. szeptember